**AMSTERDAM, SPOMLADANSKI SEMESTER 2018**

**Kako ste bili zadovoljni z izmenjavo in zakaj?**

Z izmenjavo sem bila zadovoljna. Amsterdam je mesto, ki nikoli ne počiva, študij sam pa je bil zelo zunaj okvirjev tega, kar se učimo na FSD, kar je naredilo izkušnjo zelo zanimivo, saj sem se ves semester poglabljala v pozitivno psihologijo: aplikativno, teoretsko in z izdelavo projekta.

**Ste imeli redna predavanja v angleščini ali samo občasne konzultacije?**

Predavanja so bila redna, v angleščini, bili pa smo tudi razdeljeni v skupine po 6 študentov, kjer so nas za različne dele kurikuluma vodili različni profesorji posamezno, torej je imela vsaka skupina mentorja.

**Kako bi ocenili kakovost študija?**

Študij je zelo drugačen od našega. Predavanja so sicer bila, vendar niso bila obvezna, obvezno je bilo sodelovati v manjših skupinah. Veliko pomena se da skupinskemu delu. Vendar pa je bil ⅓ ocene tudi teoretski del, ki je bil ocenjen z izpitom tako kot pri nas. ⅓ ocene je bila izdelava osebnega portfolia, kjer smo preizkusili teorijo pozitivne psihologije na nas samih skozi delanje različnih zanimivih, samoreflektivnih nalog (sliši se precej lahko, a spišeš okoli 70 strani refleksij in dejansko delaš naloge, ki so zelo konfrontarne in se tičejo tebe, tvojega pogleda na svet, ki je skozi naloge izzivan in spremenjen – zame je bilo precej osebno zahtevno, saj izzivaš svoj negativno nastrojen pogled na svet).

**Kakšni so bili profesorji? Bi kateri predmet/profesorja posebej pohvalili/skritizirali?**

Nekateri super, nekateri pač ne, ampak tako je vsepovsod. Meni osebno predavanja niso bila preveč všeč, bilo je veliko branja s slajdov itd.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**Erasmus štipendija gre celotna v nastanitev, sama sem imela še dodatek iz državne štipendije in sem tako lahko poplačala vse s tem. Življenjski stroški so višji, vendar ne ogromno, če se naučiš kupovati hrano v trgovinah, kjer so cene najnižje (Lidl, Aldi), sama sem kupovala v Albert Heijnu, ki je nekje na ravni Mercatorja, kar se tiče cen. So pa kavice v mestu seveda dražje, prav tako hrana v restavracijah (ne pozabite, tukaj ni bonov). Se pa vedno najdejo razni zanimivi dogodki, če spremljate zadeve na facebooku, kjer ne rabiš veliko denarja za uživanje. Prav tako priporočam kolo, ker je veliko cenejše kot uporaba mestnega prevoza. Swapfiets je super podjetje, kjer si lahko kolo najameš, za 15 € na mesec, kar je res poceni, kolo je novo in odlično za vožnjo.

**Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**Ustanove so tri oziroma še več, mi smo imeli predavanja v treh, tako da ja, ustanova je ogromna, vendar se ni težko znajti. Tujih študentov je bilo okoli 25, vendar to samo na pozitivni psihologiji, sama univerza jih sprejme ogromno. Za druženje s tujimi in domačimi študenti so možnosti velike, saj je razred, kjer imaš predavanja, mešan, pri nas je bilo celo več nizozemskih študentov kot pa tujih.

**Kakšno je mesto?**Mesto je estetsko čudovito, ampak vedno polno turistov, kar je mene večinoma odvrnilo od samega centra. Amsterdam je razdeljen na območja West, East, in North (in ostala, ampak to so ta, ki bi jih sama priporočala), zato res priporočam, da se namesto zadrževanja v centru odločiš za raziskovanje ostalih delov, ker so vsi noro zanimivi in vsepovsod najdeš zanimive stvari.

**Kako je bilo poskrbljeno za obšolske dejavnosti?**
Precej v redu, ampak sama se rajši sama angažiram in delam stvari, ki me res zanimajo, so pa dobre za spoaznavanje čim več ljudi.

**Kaj priporočate študentom, ki nameravajo iti na študij tja?**

Raziskujte še ostala mesta na Nizozemskem, Utrecht je čisto blizu, zanimiva so tudi Rotterdam in Groningen. Spoznajte čim več ljudi, uživajte v res carskem mestu, kjer vsak najde nekaj, kar mu odgovarja. Sicer pa lahko več povem tudi na anaa.span@gmail.com ali Ana Špan na facebooku.